Der Vorschlach hot de Kannler eigeleicht. Un  drum hän se ach beschlosse, wirklich e Abordnung zum Keenich zu schicke. De Schmid-Michel, de Frieder un de Schakobb, uf dem seim Feld immer die dickschde Riewe wachse dun, die drei hän die Bittschrift em Keenich bringe selle. Un ach de Heiner hot mitgemisst, de Kischter vun de Kannler Georgskirch, dann der war de gscheidschte Mann im Dorf. Der hot sogar e paar Brocke Ladein gekinnt. Honich aus em Bääwald, e paar Marderfell un en Fuchsbelz, des hän se em Keenich Rudolf mitbringe welle als Gschenk, un dezu  noch e Stann, voll mit gudem Kannler Kraut. Fer des waren se jo bekannt. Nit ummesunscht sin se in de Nochberderfer Kannler Krautkepf gerufe worre. Schun gleich am negschde Morche sin die vier losgaleppert. Häämlich, in aller Herrgottsfrieh, domit jo de Vogt vun de Leininger nix devu mitkrieche dut.